Esitatava maailmaskeemi järgi tuleb erinevatesse kategooriaklassidesse kuuluvad olemused (agendid) lugeda üksteisega vahetult seotuks. Vastavalt sellele seisukohale pole eksistentsis absoluutseid elemente, vaid eksistentsi iga universaalkomponent on oma loomult seoselaadne. Nii nagu seost ei saa olla lahus sellest, mida ta seob, ei tohi ka ühelegi  eksistentsikomponendile omistada absoluutselt iseseisva eksistentsi võimet. Iga madalamat olemust tuleb kujutleda kui kõrgemate olemuste teatud külge, teatud aspekti, mis põhimõtteliselt ei saa iseseisvalt eksisteerida. Kogu inimkogetavat reaalsust tuleb seega pidada üleloomulike jõudude teatud ilminguks, mille olemasolu ilma nende jõududeta pole mitte mingil viisil võimalik. Ja ka teistpidi, inimtunnetatava reaalsuse üleloomulikud alusjõud ise ei saa samuti eksisteerida ilma inimkategoriaalsete  subjektideta ning meile tunnetuslikult kättesaadava maailmata, vaid nad on selle maailmaga osaliselt identsed. Püstitatud maailmavaate raames tuleb maailma spirituaalsuse all mõista tema kõrgkategoriaalset elusust.